

Årsberetning 2023 /2024 til Dialogmøde onsdag 25. september 2024

Efter sidste dialogmøde i 2023 har vi afholdt Repræsentantskabsmøde i september. Her havde vi inviteret medlem af Handelsstandsforeningen Anne Thillemann fra Blomster Cafeen i Nørregade. Hun orienterede om den årlige ”Foreningernes Dag”, hvor man markant savnede deltagelse af de kulturelle foreninger.
Den efterfølgende debat lod forstå, at årsagen kunne skyldes et uheldigt tidspunkt på sommeren, hvor den nye foreningssæson dårligt er indledt, og at der er for få til ”at trække læsset” i foreningerne. Men den vigtigste ”undskyldning” bunder sandsynligvis i ineffektiv kommunikation. Her fremkom også ideen om, at slå ”Foreningens Dag” sammen med Krudtværksfestivalen, som er den første lørdag i maj. Anne ville gå tilbage med dette forslag. I maj 2024 foregik dagen sammen med Krudtværksfestivalen, som vi har hørt med stor succes. Dette er et godt eksempel på, at det er vigtigt at snakke samme på tværs.

På et formandsmøde i oktober var Thomas Frithioff fra UKC inviteret for at give et bud på, hvordan et samarbejde mellem foreningerne og UKC kunne komme i stand. 24 foreninger deltog i formandsmødet, og debatten var livlig. Thomas Frithioff ønskede, at foreningerne kom med et konkret tilbud til de unge, og samtidig tilbød han, at foreningerne kunne få en plads i UKC’s tilbudsfolder. Vi skal følge op på det i 2024.

I november brugte styrelsen i KS en lørdag til et arbejdsmøde, hvor emnet ”Synlighed” var på dagsordenen. Her besluttede vi at forny Samrådets hjemmeside. Netop nu, er den ved at være klar til fremvisning for vores foreninger.

Til repræsentantskabsmødet i april havde vi inviteret Helle Lunderød til at fremlægge den nye Kulturpolitik. Lunderød fortalte om, hvordan Kulturpolitikken er delt op i 5 punkter. 1. Kultur uden for mure 2. Kreativitet og skaberkraft. 3 Aktive partnerskaber. 4. Et liv i trivsel med kultur. 5 Kultur som grundsten for dannelse. Efterfølgende en god debat om kultur i Halsnæs.

I april fik vi en henvendelse fra Frivilligkonsulent Anders Gries, der havde hørt så meget godt om Halsnæs Kulturelt Samråd, som han nu gerne ville høre mere om, hvordan vi gjorde. Som konsulent og forbindelse til andre samråd ønskede han i et projekt at bringe erfaringerne videre.

Omkring de nye Brugsretsaftaler på Krudtværksområdet er møderne med de enkelte foreninger i fuld gang. Her deltager 1-2 fra KS i hvert møde. Vi føler at det er en rigtig god ide, at vi er med til disse møder, da vi sidder inde med en viden om foreningshusene på Krudtværkområder og foreningernes sammensætning, som kommunens ansatte ikke har viden om. Der mangler endnu møder med de sidste foreninger.

Den fælles garage på Krudtværksområdet skulle pludselig inddrages, uden høring hos de relevante foreninger, der benyttede garagen. Et uheldigt forløb.

I september her vi været værter for to kulturbesøg i Frederiksværk.” Kulturbussen” Gladsaxe og ”kulturgruppen” fra Islev Kirke. Begge grupper var meget overraskede over, hvad byen har at byde på, og hvor smuk den er blevet. En fornøjelse at vise byen frem og fortælle om vores lange og spændende historie.

 20-09-2024
Kulturelt Samråd
Annette Aare